**«Fast as a Shark»** er en sang av det tyske heavy metal-bandet Accept. Den er blant både bandets og genrens mest populære låter. Låten er et tidlig eksempel på undergenren speed metal, og har også hatt innflytelse på thrash metal. «Fast as a Shark» er åpningssporet på albumet *Restless and Wild*, og ble utgitt på singel både ved den originale utgivelsen av albumet i Vest-Tyskland i 1982, og ved lansering i Storbritannia i 1983. Sangen er skrevet av Wolf Hoffmann, Stefan Kaufmann, Udo Dirkschneider og Peter Baltes.

Kontrovers
----------

I studioinnspillingen er sangen brukt i en humoristisk lyd-collage. En eldre folkesang spilles av fra en knitrende vinyl, som etter noen takter scratches. «Fast as a Shark» tar over med et skrik fra sangeren Udo Dirkschneider før akkopagnementet setter i gang. Det lille partiet av folkesangen har siden blitt fremført i allsang med publikum på konserter. Sangen heter «Ein Heller und ein Batzen», og var faktisk sunget av plateprodusenten og musikeren Dieter Dierks som barn på innspillingen fra 1955 som ble brukt. Dierks eide studioet «Fast as a Shark» ble innspilt i, men produserte selv plater for Accept først med *Metal Heart* (1985) og *Eat the Heat* (1989).

Valget av folkesang skapte kontroverser, da den var knyttet til nazistenes marsjering i andre verdenskrig. Dette inntrykket var hovedsakelig skapt etter krigen av den polske filmen *Zakazane piosenki* (Forbudte sanger) (1946) av Leonard Buczkowski. Sangen var ikke benyttet i propagandaøyemed av nazistene, og hadde ikke et politisk budskap. Sangen er dog kategorisert som «Schlager und Lieder zur NS-Zeit» i arkivene til Universität Osnabrück. Bandet har senere hevdet at de ikke kjente til denne delen av folkesangens historie.

Coverversjoner
--------------

I 1999 og 2001 ga Nuclear Blast ut hyllestplater til Accept. Den første hadde med en versjon av «Fast as a Shark» ved det amerikanske progmetal-bandet Steel Prophet, mens den andre hadde låten i en versjon av det svenske bandet Witchery. Helloween hadde med en cover av låten som bonusspor på den japanske utgaven av albumet *Rabbit Don’t Come Easy* (2003). Devin Townsend bidro med en coverversjon på Metal Hammers samlealbum *Metal Hammer - Decades of Destruction* (2016).

Personell
---------

* Udo Dirkschneider – Vokal
* Wolf Hoffmann – Gitar
* Herman Frank – Gitar
* Peter Baltes – Bass
* Stefan Kaufmann – Trommer

Referanser
----------

1. ↑  Eduardo Rivadavia: «10 Pioneering Speed Metal Songs Released Before the Birth of Thrash» i *Loudwire* 25. april 2018
2. ↑  Oppslag på «Fast as a Shark» hos *Hitparade*
3. 1 2  Accept’s «Wolf Hoffmann Breaks Down Iconic Guitar Solo In 'Fast As A Shark' (Video)» på *Blabbermouth* 3. januar 2023
4. ↑  Sebastian Rosenbaum: «Schlager under pressure» i Adam Dziurok, et al.: *Totalitarianism in the Borderland : Ethnicity, Politics and Culture in the Industrial Area of Upper Silesia (1933-1989)* (The Institute of National Remembrance, 2019), s. 206
5. ↑  Oppslag på «Ein Heller Und Ein Batzen» i Historische Bildpostkarten Sammlung Prof. Dr. Sabine Giesbrecht hos Universität Osnabrück
6. ↑  Oppslag på A Tribute To Accept Vol. I (Nuclear Blast 1999) hos Discogs
7. ↑  Oppslag på A Tribute To Accept Vol. II (Nuclear Blast 2001) hos Discogs
8. ↑  «Fast as a Shark by Helloween» hos *SecondHandSongs*
9. ↑  Oppslag på *Metal Hammer - Decades of Destruction* hos *Spirit of Metal*